**ВИШЕ ОД 150 СТРУЧЊАКА ЗА БЕЗБЕДНОСТ МЕСА У ЗАЈЕДНИЧКОЈ АКЦИЈИ ШИРОМ ЕВРОПСКЕ УНИЈЕ СА ЦИЉЕМ УНАПРЕЂЕЊА ИНСПЕКЦИЈЕ МЕСА**

Улога безбедности хране јесте да осигура употребљивост и безбедност меса за јавну потрошњу. Дуж ланца хране користе се бројне контролне мере са циљем производње безбедног меса. Једна од њих је и инспекција и преглед меса. Ово укључује надзор над животињама и производњом меса за јавну потрошњу од стране ветеринарске инспекције и овлашћених ветеринара. Упркос уложеним напорима у Европској унији, још увек смо повремено сведоци инцидената у вези са месом. Штавише, опасности које узрокују болести код људи, попут салмонела или кампилобактера, практично се не могу уочити приликом прегледа меса. Сходно томе, месо или производи од меса можда су већ продати и конзумирани, пре него што се утврди извор контаминације. Због тога су, у склопу науке о храни, у току ревизије тренутних критеријума инспекције и прегледа меса.

Нова COST акција Европске уније, у вези са прегледом меса заснованом на oцени ризика и интегрисаним системом контроле (“Risk-based meat inspection and integrated meat safety assurance” - RIBMINS), окупила је више од 150 стручњака из ове области, чак и ван Европске уније, који желе да у наредне четири године унапреде поступак прегледа меса. Да би то постигли, стручњаци за безбедност хране анализирају начин на који би инспекција меса могла бити ефективнија и ефикаснија за регулаторна тела и субјекте у пословању храном, као и за потрошаче. То укључује и развој система за потврду безбедности меса. Ова COST акција Европске уније у великој мери је усклађена с предлогом Европске агенције за безебдност хране (EFSA) и развоју модерног система осигурања безбедности меса који се базира на оцени ризика и примени мера контроле у оним тачкама у ланцу производње где ће утврђени ризик бити ефективно елиминисан односно смањен на прихватљив ниво.

Иницијатива за покретање COST акције Европске уније у вези са инспекцијом меса стигла је од ванредног професора др Бојана Благојевића, европског стручњака за ветеринарско јавно здравство са Универзитета у Новом Саду (Србија), који сада председава акцијом: „Систем прегледа меса старији од једног века, дуго је служио за решавање савремених претњи безбедности меса - са ограниченим успехом. Моја идеја је била да окупим најбоље стручњаке из више од 35 земаља како би систем безбедности меса био ефикаснији. Да би се уклониле кључне опасности у вези са месом као вектором, поступак прегледа се мора ревидирати и бити заснован на ризику и део модерног, лонгитудиналног интегрисаног система који подразумева превенцију и контролу у читавом ланцу производње меса, са кључним фокусом на фарме и кланице."

Потпредседник COST акције др Лиз Албан је професор на Универзитету у Копенхагену и водећи научник у оквиру Данског савета за пољопривреду и храну. „Наша COST акција у интересу је фер конкуренције у сектору индустрије меса и ефикасније регулаторне контроле широм Европе. Да бисмо убрзали овај процес, морамо сарађивати у проналажењу најбољих решења - и само на тај начин ће произвођачи и кланице моћи испоручити безбедно месо свим потрошачима. “ каже др Албан, која је организовала велику конференцију у оквиру COST акције на Универзитету у Копенхагену од 6. до 8. новембра 2019. године.

Руководилац за научну комуникацију у оквиру COST акције је др *Борис Антуновић,* професор са Универзитета J.J.Strossmayer из Осијека у Хрватској и каже: „У оквиру наше акције укључени су реномирани стручњаци из различитих земаља Европске уније. Неки од њих се никада раније нису срели, а сада имају прилику да раде заједно у наредне четири године и деле своје идеје и искуства из области инспекције и прегледа меса. Такође, млади истраживачи имају прилику да се придруже акцији путем пријаве за краткорочне студијске боравке. Ово представља једно веома моћно средство."

Представници индустрије меса су позитивно реаговали на покренуту RIBMINS акцију Европске уније. Francisco Requena је директор 200 година старе шпанске компаније са седиштем у Малаги. Капацитет линије производње је од 25.000 свиња недељно и извозе 50% производње у друге земље Европе и Азије. „Инспекција меса је сложена активност и у свакодневном раду доноси низ контроверзних проблема субјектима у пословању храном. Ефекат резултата лабораторијских испитивања готових производа у откривању најрелевантнијих опасности по здравље људи је ограничен - скуп и није проактиван, док испитани узорци хране можда нису довољно репрезентативни због хетерогене дистрибуције патогених микроорганизама. Поред тога, резултати испитивања имају ограничења, у зависности од перформанси методе испитивања и односе се само на испитиване опасности. Самим тим, поступак испитивања и добијени чак и негативни резултати испитивања не гарантују безбедност меса. “, каже Requena.

Због сталног раста трговине месом на глобалном нивоу, RIBMINS COST акција је привукла стручњаке и ван Европске уније. Др Mick Bosilevac, микробиолог истраживач из америчког Центра за истраживање меса у Небраски (САД), ову COST акцију види као одличну прилику за стручњаке из области безбедости хране и меса: „Имамо среће да се бар у заједници произвођача меса говеда, безбедност хране сматра неконкурентном ареном. То значи да се проблеми и решења отворено деле. Јавност не реагује само на конкретан инцидент и опозив производа од субјекта који је умешан, већ радије избегава све производе од меса говеда. Што више заинтересованих страна придобијемо да послује са ове тачке гледишта, решења ће се брже идентификовати и применити.

Ново законодавство Европске уније у вези поступка званичне контроле, које ће се примењивати од 14. децембра 2019. године, осигураће, између осталог, примену Закона о храни и правила о здрављу и добробити животиња, као и ревидиране процедуре инспекције меса. RIBMINS COST акција се реализује у време прилагођавања националних система контроле овом новом законодавству Европске уније. У циљу боље координације активности на националним нивоима, успостављене су националне контакт тачке RIBMINS за сваку земљу.

Представници Србије у овој COST акцији су др Иван Настасијевић, виши научни сарадник (члан менаџмент комитета – Management Committee member и ко-руководилац радне групе бр. 5: тренинг, комуникација и мониторинг за систем осигурања безбедности меса) са Института за хигијену и технологију меса у Београду, професор др Неђељко Карабасил (MC substitute) са Универзитета у Београду, Факултет ветеринарске медицине, доцент др Љиљана Куруца (члан менаџмент комитета) са Универзитета у Новом Саду (Пољопривредни факултет, Департман за ветеринарску медицину) и др Драгана Љубојевић Пелић, виши научни сарадник (MC substitute) са Научног института за ветеринарство „Нови Сад“ у Новом Саду.

За Србију, улогу националне контакт тачке преузима професор др Неђељко Карабасил са Универзитета у Београду, Факултета ветеринарске медицине.

**За више информација:** <https://ribmins.com>